Tisztelt gyászoló család!

Kedves művésztársak, művészetkedvelők, barátok és tisztelők!

Nem, Deim Pál nem meghalt, hanem méltósággal bevonult a halhatatlanságba!

Hatalmas életművet, megannyi szépséget, és megfontolásra szánt gondolatot hagyott ránk. Alkotásokat a képtáraknak és a gyűjtőknek; feladatot a művészettörténészeknek; személyes emlékek melegét a rokonoknak, barátoknak; számos, meg nem fogadott jó tanácsot a városnak, a hazának.

Vannak művészfenomének, mint Picasso, Chagall, vagy Moholy Nagy László, akiknek a nagyvilág volt az otthonuk, és vannak nagy festők, akiknek neve egyetlen tájjal vagy várossal fonódik össze örökre. Ilyen festője az Alföldnek Tornyai János, a Balatonnak Egry József, Zebegénynek Szőnyi István, Kaposvárnak Rippl-Rónai József… és ilyen Szentendre városának Deim Pál. Vajon helyi érdekű alkotók volnának ők? Épp ellenkezőleg. Talán a legnagyobb művészet a világ egy kicsiny szeletét, a *szeretett földet* emelni kozmikussá. A bensőséges környezetet, amelynek levegőjét, illatát, fényeit, minden rezdülését ismerik, amelyben – mint cseppben a tengert –, meg tudják látni és felmutatni a világmindenséget. Szentendre különösen alkalmas erre. E szeretetre méltó városkában megvan szinte minden, ami Magyarországra jellemző, hegy, síkság, folyópart, sokféle nemzetiség, vallás és mesterségek kavalkádja. És sokszínű művészeti hagyomány.

„Szentendrére (…) a meditatív jelleg volt a jellemző, én itt nőttem fel – mondta Deim Pál. – Rendszeresen jártam a szentendrei festők kiállításaira, és ott is ez az intim világ ragadott meg. Ám ez nem jelent beszűkülést, mert ez a belsővé érlelt világ egyetemessé is tágulhat. Bármennyire is személyes, bensőséges meghatározottságú a Vajda Lajos-, vagy a Barcsay Jenő-absztrakció, egyetemessé emelkedik. (…) A kis ügyek nagyokká válása – ez egy olyan, különös, varázslatos folyamat, amit nem lehet kikerülni, és ez engem is rabul ejtett.”

Ennek a szentendrei művészi tradíciónak – amely oly’ erős nyomot hagyott a huszadik századi magyar művészet arculatán –, Deim Pál nem egyszerűen örököse volt, hanem alakítója és továbbadója.

„Szentendrei művész, mégpedig a szó minden értelmében, szellemét és illetőségét tekintve is. Vállalta is mindazt, amit e név jelent a magyar képzőművészetben. Mestere Barcsay, de szellemi mesterei között ott van Vajda és Korniss is. – méltatta hajdan Németh Lajos, majd így folytatta: – Hogy ki kit vall mesterének ez már önmagában is minősítés, de lehet puszta vágyálom vagy hivalkodás is. *Deimnél egzisztenciális a vállalás.* Vajdától megtanulta a transzcendencia iránti fogékonyságot, Barcsaytól a konstruktív szemléletet, Kornisstól a tiszta vizuális-plasztikai fogalmazást.”

Igen, nem szégyellt tanulni az elődöktől, az utána jövő nemzedékek pedig tőle tanultak, tőle tanulnak. Deim Pál nem ismerte az irigységet, a művészi féltékenységet. Írásaiból, interjúiból kitetszik mennyire tisztelte elődeit, becsülte kortársait, segítette a fiatalokat. *Igazi mester volt.* A hagyomány mestere. A konstrukció mestere. A szűkszavúság mestere. A Csend mestere. A csendé, de nem az elnémulásé. Nemzetközi kitekintésben rokonnak vélhetjük vele a metafizikus festők, Giorgio de Chirico és Carlo Carrà művészetét. Ám Deim Pál művein a bábúk nem rideg emberpótlékok, hanem élő, érző lények. Nem az elembertelenedést, hanem a humánumot hirdetik. A bábu nála tökéletes jelkép: nem egyik vagy másik ember, hanem az ember általában. Egymás felé forduló emberpár, Ádám és Éva. Hús-vér szerelmesek, férfi és nő, ölelkezők, az élet továbbadói. Sorsukat cipelők, gyászban megtörtek, alázattal földighajolók, a kereszt előtt térdreborulók; a feszületen Jézus, az Emberfia, a Megváltó. Az emberi élet teljessége, minden öröme és gyötrelme, szeretet, hit és áhítat van e bábúkban – s mindez letisztultan, a kifejezés minimumára redukálva, a legkevesebb szóval elmondható bölcseletté formálva.

„Engem az érdekel, ami az Egésszel összefügg – mondta egy alkalommal. – Azzal a végtelennel, amit csak sejtünk, de nem tudjuk, hogy mi az. Végeredményben az ember minden tevékenységét – legalábbis a vallás, a hit dolgában –, mindig ehhez próbálta kapcsolni. Valahogy belehelyezni a nagy áramkörbe, igazolandó, hogy nemcsak egy porszem, hanem igenis van örökléte, van értelme itt a Földön annak a 60 vagy 70 évnek. Minden eddigi kultúra arra épül fel, hogy ezt megörökítse, hogy ennek emléket állítson. S hogy az embert átsegítse egy-egy műalkotással, vagy lenyűgöző objektummal a földi élet nehézségein, hogy érezze mindig ezt a transzcendens kapcsolatot azzal a valamivel, amit elneveztek Istennek, végtelennek.” Így szólt Deim Pál vallomása emberről, kultúráról, hitről, Istenről. Ez az, ami szavak nélkül is sugárzik alkotásaiból.

Tisztelt gyászoló gyülekezet! Engedjék meg, hogy egy személyes emlékkel búcsúzzam: Alig másfél hónapja nyílt meg a MűvészetMalomban a szentendrei művészet gyűjteményes kiállítása. Abban az intézményben, amelyért Deim Pál oly’ sokat, oly’ szenvedélyesen, és bizony olykor oly’ keserűen harcolt, és most, április idusán én mondhattam a szakmai megnyitó beszédet. Pali bácsi már nagyon gyenge volt, nem tudott eljönni a kiállításra, mégis gondja volt rá, hogy szerettei révén elküldje nekem az idén megjelent könyvét, művészeti-közéleti írásainak gyűjteményét a nevemre dedikálva.

Drága Pali bácsi, köszönöm! Köszönöm a könyvet, köszönöm, hogy ismerhettelek, az emberségedet, a művészetedet. Mindent köszönök.

A Jóisten adjon neked örök nyugodalmat!